U 2019. sufinancirano je 18 mjera, a u 2020. 22 mjere. To je ukupno 40 sufinanciranih mjera za razdoblje 2019.–2020., sve sa stopom stvarno nastalih prihvatljivih troškova od 60 % te paušalnim doprinosom od 7 % prihvatljivih troškova. U razdoblju 2019.–2020. u 25 slučajeva bespovratna sredstva dodijeljena su medijskim i komunikacijskim agencijama za mjere informiranja o važnosti poljoprivrede i ruralnih područja za društvo u cjelini; to je uključivalo mjere sa značajnim transnacionalnim elementom koje provode medijska poduzeća aktivna u više država članica. Projekti su pokazali kako ZPP pridonosi ostvarenju političkih prioriteta Unije i odgovara na pitanje održivosti poljoprivrede u svim njezinim dimenzijama. Te su mjere često uključivale pedagoške elemente i događanja za jačanje svijesti o hrani i poljoprivredi, pri čemu se naglašavala uloga potpore EU-a i važnost generacijske obnove za taj sektor. Potpora je pružena i za osam mjera na nacionalnoj razini koje vode udruge proizvođača ili subjekti blisko povezani s poljoprivrednim sektorom; ti su projekti bili usmjereni na trenutačne i buduće izazove s kojima se suočavaju poljoprivreda i ruralna područja EU-a te na promicanje održivosti. I na nacionalnoj razini jedna se akademska institucija, među ostalima, usmjerila na buduće prilike za mlade poljoprivrednike. Osim toga, udruga za ruralni razvoj na razini EU-a organizirala je prekogranični projekt usmjeren na potporu studentima koji se obrazuju u poljoprivredi. Uz to, dvije organizacije aktivne u području okoliša na nacionalnoj razini i jedna na razini EU-a dobile su potporu za mjere informiranja o problemima povezanima sa zaštitom okoliša i očuvanjem bioraznolikosti u kontekstu strategije „od polja do stola” i prioriteta europskog zelenog plana. Projekti kojima su dodijeljena bespovratna sredstva često su uključivali obrazovnu komponentu namijenjenu djeci školskog uzrasta, učiteljima i sveučilišnim studentima. Te su mjere osmišljene kako bi se privuklo mlade da se pobliže upoznaju sa ZPP-om i njegovim doprinosom u mnogim područjima kao što su klimatske promjene, sigurnost opskrbe hranom i promicanje zdrave prehrane kao životnog stila. Zbog ograničenja koja su nacionalna tijela uvela radi suzbijanja pandemije bolesti COVID-19 neki od projekata kojima su dodijeljena bespovratna sredstva suočili su se s velikim teškoćama u provedbi aktivnosti. Ograničenja su osobito utjecala na aktivnosti povezane s organizacijom seminara u školama i konferencija te sudjelovanjem na poljoprivredno-prehrambenim sajmovima. U skladu s globalnim pristupom koji je dogovoren u Europskoj komisiji GU AGRI nastavio je na izuzetno prilagodljiv način tražiti rješenja kojima bi se osigurala provedba tih projekata. Detaljne informacije o bespovratnim sredstvima dodijeljenima za vrijeme izvještajnog razdoblja, uključujući broj uspješnih zahtjeva po državi članici, nalaze se u radnom dokumentu službi Komisije priloženom ovom Izvješću. Važno je naglasiti da su u razdoblju 2019.–2020. informacije o znatnom broju sufinanciranih mjera, osim do izravnih sudionika, doprle i do šire publike, zahvaljujući multiplikacijskom učinku specijaliziranog tiska i medija, kao i većoj upotrebi digitalnih i društvenih medija kao alata za širenje. Zahtjevi su ocijenjeni u skladu sa strogim kriterijima prihvatljivosti, isključenja, odabira i dodjele kako je utvrđeno u pozivima na podnošenje prijedloga. To je bilo u skladu s Financijskom uredbom i odražavalo je cilj Komisije da ostvari jednako postupanje i pošteno tržišno natjecanje među podnositeljima zahtjeva.